Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Здружение на граѓани Центар за граѓански комуникации ЦГК, поднесена преку полномошник Герман Филков, претседател на Здружението против Решението на Министерството за финансии, по предметот Барање за пристап до информации од јавен карактер, на 22.04.2024 година го донесе следното

 **Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК, поднесена преку полномошник Герман Филков, претседател на Здружението против Решението на Министерството за финансии бр.3288/13 од 15.04.2024 година, заведена во Агенцијата под бр. 08-56 на 15.04.2024 година, по предметот Барање за пристап до информации од јавен карактер **СЕ УВАЖУВА**.
2. Решението на Министерството за финансии бр.3288/13 од 15.04.2024 година **СЕ ПОНИШТУВА.**

3. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, како што е наведено во Жалбата, на 19.02.2024 година преку електронска пошта поднело Барање за пристап до информации од јавен карактер до Министерството за финансии, со кое побарало да му се достави електронски запис од следните информации:

„1. Име и презиме/назив на адвокати и адвокатски друштва чии услуги сте ги користеле во текот на 2023 година.

2. За секој поединечен адвокат/ адвокатско друштво доставете ни ги износите на извршените исплати и основата за секоја исплата во текот на 2023 година.

3. Како е избран секој од адвокатите/адвокатско друштво чии услуги сте ги користеле?“

Постапувајќи по ова Барање, Имателот на информации на 11.03.2024 година донел Решение бр.03-3288/7 со кое Барањето на Барателот се одбива во целост.

Незадоволен од горенаведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-56 на 13.03.2024 година.

Агенцијата со допис бр.08-56 од 13.03.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 20.03.2024 година до Агенцијата достави Одговор по жалба бр.03-3288/9 од 20.03.2024 година, заведен во Агенцијата под бр.08-56. Со Одговорот Имателот на информации останува на наводите на оспореното Решение.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, со Решение бр.08-56 од 25.03.2024 година Жалбата **ЈА УВАЖИ,** Решението на Имателот на информации го поништи и предметот го врати на повторно постапување пред првостепениот орган.

Имателот на информации до Агенцијата не достави известување дали постапил по горенаведеното Решение на Агенцијата.

Барателот на информации по електронски пат на 15.04.2024 година до Агенцијата достави Жалба против Решение на Имателот на информации бр.3288/13 од 15.04.2024 година, со кое Барателот на Барателот го одбива во целост. Во Образложението на оспореното Решение е наведено: „Видно од поднесеното предметно барање барателот бара да ги добие сите адвокатски услуги кој Министерството за финансии ги има користено во текот на 2023 година, со наведување на име и презиме на адвокатите/адвокатско друштво, основот за секој исплата, износот за извршени исплати и начинот на којшто се избрани, кои акти доколку се дадат ќе се направи повреда на член 6 став (1) точка 1) и точка 4) од Законот за слободен пристап до информации од јавен карактер, бидејќи податоците кои ги бара барателот се од доверлив карактер, односно **се класифицирани информации,** како и давањето на податоци би имало штетни последици и на конкретните постапки од причина што истите се сеуште во тек и не се завршени. Имено, договорите кои што се склучени имаат доверлив карактер и истите немаат карактер на јавен документ......Министерството за финансии во својство на имател на информација, задолжително спроведе постапка на тест на штетност, при што утврди дека во конкретниот случај се работи за барање на податоци кои имаат доверлив карактер и постапки кои се сеуште во тек....Во повторната постапка, Министерството за финансии со допис се обрати до Секторот за централно финансирање и склучување на договори, за доставување на одговор согласно насоките дадени во Решението бр.08-56 од 25.03.2024 година на Агенцијата. Во одговорот се наведува дека станува збор за арбритажни постапки во странство за спор кој сеуште е во тек и за кој се ангажирани адвокатски друштва со договори кои содржат одредби за доверливост на договорите и другите документи кои ќе се произлегуваат од истите...“. Додека во Жалбата е наведено дека: „Ниту една од информациите што ги бараме во нашето барање не се однесува на аспектите коишто имателот ги наведува и за коишто објаснува дека се „класифицирани“, „доверливи“ итн. Во барањето ги бараме имињата на адвокатите, колку пари е исплатено на секој адвокат, основата за исплатата, како и начинот како е избран адвокатот...“

Агенција со допис, преку е-маил заведен под бр.08-56 од 16.04.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 17.04.2024 година до Агенцијата достави Известување бр.03-3288/14 од 15.04.2024 година, со кое останува на наводите на оспореното Решение.

Имателот на информации на 19.04.2024 година до Агенцијата пак достави Одговор на жалба бр.03-3288/16 од 19.04.2024 година, во кој наведува: „...уште еднаш наведуваме дека во склучените договори со адвокатските друштва членот 12 се однесува на доверливост на самиот договор, како и сите работи и документи кои настануваат и се поврзани со договорот, а исто така дописот на странското друштво во точка 15 исто така има дел кој што се однесува на доверливост, на конфликт на интереси и на односите со други клиенти.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-56 од 25.03.2024 година и на Барателот не му ја доставил бараната информација на начин и во форма наведени во Барањето.

Имателот на информации и при повторното постапување донел Решение со кое целосно го одбива пристапот до бараните информации, со образложение дека е класифицирана информација и информација стекната или составена за истрага, кривична или прекршочна постапка, за спроведување на управна и граѓанска постапка, а чие давање би имало штетни последици за текот на постапката, додека во Агенцијата **не достави доказ за нивната класификација**, со штембил, печат, датум за класификација или евентуална нивна рекласификација. Исто така, не достави доказ дека бараните информации се составени за истрага, кривична или прекршочна постапка.

Со оспореното Решение, Имателот на информации одбива пристап до бараните информации со образложение дека бараните документи „претставуваат класифицирани информации во смисла на членот 6 став 1 точка 1 од Законот за слободен пристап до информации од јавен карактер“, со степен на класификација на информација „доверливо“, дека предметната постапка е сеуште во тек и само го споменува тестот на штетност, без да објасни кои се штетните последници доколку се дадат бараните информации.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 8, 18 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон, целокупна документација за јавните набавки, за концесиите и за договорите за јавно-приватно партнерство.

Агенцијата смета дека бараните информации спаѓат во редот на информации од јавен интерес, кој преовладува над интересот истите да бидат заштитени од страна на Имателот, односно да бидат недостапни до јавноста. Според член 3 став 1 точка 7 од Законот за слободен пристап до информации од јавен карактер „јавен интерес“ во остварувањето на правото на пристап до информации подразбира, но не се ограничува, на интерес за информации со чие што објавување, односно остварување пристап: ќе се открие злоупотреба на службена положба и коруптивно однесување; ќе се открие противправно стекнување на буџетски средства; ќе се открие потенцијал на судир на интереси; ќе се спречи и открие загрозување на животната средина и ќе се помогне да се разбере прашањето за кое се креира јавна политика...

Инаку, само согласно член 6 став 1 алинеа 1 од Законот за слободен пристап до информации од јавен карактер, имателите на информации можат да одбијат барање за пристап до информација **која врз основа на закон** претставува класифицирана информација со соодветен степен на класификација.

Согласно член 6 став 1 точка 3 од Законот за класифицирани информации „класифицирана информација“ е информација од делокругот на работа на орган на државната и локалната власт основан согласно Уставот на Република Северна Македонија и со закон, правно лице основано од Републиката или од општините, градот Скопје и општините во градот Скопје или други правни лица којашто се однесува на јавната безбедност, одбраната, надворешните работи или безбедносни или разузнавачки активности на државата која согласно со закон мора да се заштити од неовластен пристап и е обележана со соодветен степен на класификација согласно со овој закон. Класифицирани информации може да претставуваат и документи, технички средства, машини, опрема, односно одвоени компоненти или оружје или алати што се произведени или се во процес на производство, како и доверливите пронајдоци што се однесуваат на одбраната и се од интерес на безбедноста на државата.

Во конкретниот случај Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му **одговори на начин и во форма** наведени во Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**